ต่างจังหวัดเฮ แลกเหรียญ รัชกาลที่9
ธนารักษ์เปิดแลกเหรียญที่ระลึกล็อตสุดท้ายกว่า 1 ล้านเหรียญกระจายทั่วประเทศ เริ่มวันที่ 14 พ.ย.นี้
5 พ.ย. 2559

โพสต์ทูเดย์ - ธนารักษ์เปิดแลกเหรียญที่ระลึกล็อตสุดท้ายกว่า 1 ล้านเหรียญกระจายทั่วประเทศ เริ่มวันที่ 14 พ.ย.นี้
นายจักรกฤศฏิ์ พาราพันธกุล อธิบดีกรมธนารักษ์ เปิดเผยว่า กรมจะปิดจำหน่ายเหรียญกษาปณ์ที่ระลึกพระบาทสมเด็จพระปรมินทรมหาภูมิพลอดุลยเดช เป็นเวลา 1 สัปดาห์ ก่อนเปิดให้ประชาชนแลกเหรียญได้อีกครั้งในวันที่ 14 พ.ย.นี้ โดยจะกระจายเหรียญที่เหลืออยู่อีกกว่า 1 ล้านเหรียญไปที่ธนารักษ์ทุกจังหวัดทั่วประเทศ เฉลี่ยจังหวัดละ 7,000 เหรียญ 
ทั้งนี้ เหรียญที่เหลือมี 5 ประเภท คือ เหรียญกษาปณ์ที่ระลึกเฉลิมพระเกียรติพระบาทสมเด็จพระปรมินทรมหาภูมิพลอดุลยเดช เนื่องในโอกาสพระราชพิธีมหามงคลเฉลิมพระชนมพรรษา 80 พรรษา เหรียญกษาปณ์ที่ระลึก 50 ปี ฝนหลวงพระราชทาน เหรียญกษาปณ์ที่ระลึกเฉลิมพระเกียรติพระบาทสมเด็จพระปรมินทรมหาภูมิพลอดุลยเดช เนื่องในโอกาสที่สหภาพวิทยาศาสตร์ทางดินนานาชาติ ทูลเกล้าฯ ถวาย “รางวัลนักวิทยาศาสตร์ดินเพื่อมนุษยธรรม” เหรียญกษาปณ์ที่ระลึกประชุมประจำปีสภาผู้ว่าการธนาคารพัฒนาเอเชีย ครั้งที่ 33 และเหรียญอกิคอล่า ทั้งหมดมีราคาหน้าเหรียญ 20 บาท 
“ทั้ง 5 ประเภท จะนำมาจัดเป็นชุด 3 ประเภท คือเหรียญดิน ฝน และ 80 พรรษา เพราะเรื่องราวร้อยเรียงกัน โดยต้องใช้บัตรประชาชน 1 บัตร แลกเหรียญได้เพียง 1 รายการเท่านั้น เพื่อให้เหรียญกระจายถึงมือประชาชนให้มากที่สุด” อธิบดีกรมธนารักษ์ กล่าว
นอกจากนี้ กรมเตรียมขอพระบรมราชานุญาตผลิตเหรียญกษาปณ์ที่ระลึกในพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช รวมทั้งอยู่ระหว่างการผลิตเหรียญกษาปณ์ที่ระลึกอีก 2 รุ่นสุดท้าย คือ เหรียญกษาปณ์ที่ระลึกประชาคมเศรษฐกิจเซียน และเหรียญกษาปณ์ที่ระลึก 50 ปี สำนักคณะกรรมการส่งเสริมการลงทุน ราคาหน้าเหรียญ 20 บาท